Denne årsrapport giver et generelt overblik over EIB's aktiviteter inden for rammerne af EU-garantien i 2019. Den rummer også en oversigt over de foranstaltninger, der gennemføres af EIB uden for EU-garantien (dvs. på "egen risiko"), for at give et mere omfattende billede af EIB's aktivitet i de regioner, der er omfattet af ELM. Desuden offentliggjorde Kommissionen i 2019 en omfattende evaluering af gennemførelsen af EIB's ELM siden midten af 2014 og frem til udgangen af 2018.

Den Europæiske Investeringsbanks (EIB's) tildelte eksterne lånemandat (ELM) er et vigtigt instrument, hvorigennem Den Europæiske Union støtter investeringer i partnerlande. Det bygger på en garanti fra EU's budgetmidler, som giver EIB mulighed for at øge sine udlån uden for EU til støtte for EU's politik. EU-garantien dækker i veldefinerede tilfælde, hvor låntagere undlader at tilbagebetale lån til EIB. EU-garantien øger således EIB's risikokapacitet.

Som nævnt ovenfor beløb den samlede volumen af EIB's investeringer, der blev undertegnet under ELM i 2019, sig til 4,9 mia. EUR. 67 % har til formål at bidrage til udviklingen af den sociale og økonomiske infrastruktur. De resterende 33 % forventes at støtte udviklingen af den lokale private sektor, primært ved at lette adgangen til finansiering for små og mellemstore virksomheder (SMV'er).

Hver transaktion under ELM bidrager til en af de to "vertikale" målsætninger: a) udvikling af den lokale private sektor eller b) udvikling af den sociale og økonomiske infrastruktur. Desuden kan de samme transaktioner (helt eller delvist) også bidrage til de "horisontale" målsætninger for klimaindsatsen, den regionale integration og den langsigtede økonomiske modstandsdygtighed blandt flygtninge, migranter og i værts-, transit- og oprindelsessamfund.

·En totalgaranti, der dækker kreditrisiko, stilles til rådighed for finansieringstransaktioner med modparter i den offentlige sektor (typisk til infrastrukturudvikling) samt for EIB-lån til banker eller virksomheder med en statsgaranti. 4,3 mia. EUR eller næsten 87 % af de finansieringstransaktioner, der blev undertegnet under ELM i 2019, drog fordel af totalgarantien.

De største bidrag til klimaindsatsmålsætningen kom fra investeringer i transport med lavere CO2-udledninger og vedvarende energi. Tilpasningen til klimaforandringerne tegnede sig for 8 % af EIB's klimarelaterede finansiering i ELM-regionerne. I 2019 vedtog EIB en ny energiudlånspolitik. Uden for EU vil EIB derfor støtte udviklingen af energisystemer, der er kulstoffattige, effektive og pålidelige, og som forbedrer adgangen til moderne og økonomisk overkommelig energi. Derudover og i overensstemmelse med FN's mål for bæredygtig udvikling, der har til formål at fordoble den globale forbedring af energieffektiviteten inden 2030, vil EIB anvende samme princip uden for EU som inden for EU. Som led i sine forpligtelser vedrørende inklusiv og bæredygtig vækst vil EIB fortsat støtte energiprojekter, der bidrager til målene i FN's 2030-dagsorden for bæredygtig udvikling.

Lån til en værdi på 2,7 mia. EUR, der blev undertegnet i ELM-regioner i 2019, støtter modvirkning af og tilpasning til klimaforandringer, hvoraf næsten 1,5 mia. EUR dækkes af EU-garantien. Ved udgangen af 2019 var den kumulerede klimaindsats i den nuværende ELM-periode på over 35 % af nettoundertegnelserne, hvilket dermed oversteg det minimumsmål på 25 %, der er fastsat i ELM-afgørelsen, og som er i overensstemmelse med målet om, at mindst 35 % af EIB's samlede finansieringstransaktioner vedrører nye vækstøkonomier og udviklingslande uden for Unionen senest i 2020.

De andre store sektorer, der er repræsenteret, er energi, vand, sanitet og fast affald. Energiprojekterne fokuserede på at øge bæredygtigheden i sektoren, hovedsagelig gennem mindre projekter inden for vedvarende energi (dvs. via rammelån og deltagelse i seks fonde). Med hensyn til vand- og affaldsforvaltning var der fokus på at forbedre spildevandsforvaltningen i det vestlige Balkan og i de sydlige nabolande. Desuden var et projekt til forbedring af håndteringen af fast affald i Moldova også blandt de finansierede projekter.

EIB undertegnede transaktioner i ELM-regionerne til støtte for udviklingen af den lokale private sektor i 2019 til en værdi af 1,8 mia. EUR, heraf 1,6 mia. EUR under ELM. Det vigtigste låneinstrument, der blev anvendt, var kreditlinjer til videreudlån til SMV'er og midcapselskaber med 1,51 mia. EUR i kontrakter, der er undertegnet for ni kreditlinjer til lokale finansielle formidlere, så de i større grad kan opfylde finansieringsbehovene i dette markedssegment. I 2019 blev der også ydet støtte til fem nye mikrofinansieringsprojekter og givet fire direkte lån til virksomheder.

Bemærk: Et enkelt projekt kan bidrage til opfyldelsen af flere ELM-målsætninger. Målsætningerne for klimaindsatsen, regional integration og langsigtet økonomisk modstandsdygtighed er tværgående (horisontale) målsætninger, der gælder for alle projekter og derfor overlapper med de to øvrige. Volumenerne for undertegnede aftaler om henholdsvis udvikling af den lokale private sektor og den økonomiske og sociale infrastruktur giver tilsammen den samlede volumen, der er undertegnet i det pågældende år.

Regional integration

EIB's samlede undertegnelser i 2019 vedrørende målet om regional integration i ELM-regionerne beløb sig til 1,1 mia. EUR, hvoraf 1,0 mia. EUR blev dækket under EU-garantien. Aktiviteterne i de østlige nabolande fortsatte med store vejforbindelsesprojekter i Ukraine og Georgien, mens andre vejprojekter i Serbien og Marokko også støttede regional integration. På Vestbalkan støttede Montenegros uddannelsesprogram regional integration ved at afhjælpe underinvestering og ringe ressourceallokering i uddannelsessektoren, hvilket forbedrede uddannelseskvaliteten i fjerntliggende områder og hjalp med at harmonisere standarder, og det bidrog dermed til regional økonomisk vækst og social samhørighed. Derudover forventes partnerskabet for lokaludvikling i Serbien at øge kvaliteten af kommunal infrastruktur og kommunale tjenester i nogle af landets fattigste områder, hvilket hjælper det med at tilpasse sig EU's standarder og opfylde EU's tiltrædelseskriterier.

Initiativet med henblik på økonomisk resiliens

I samarbejde med Europa-Kommissionen og som svar på en anmodning fra Det Europæiske Råd om et specifikt initiativ med henblik på hurtigt at mobilisere yderligere finansiering til at støtte vækst, vigtig infrastruktur og social samhørighed i Middelhavsområdet og på Vestbalkan blev initiativet med henblik på økonomisk resiliens lanceret i 2016 som et bidrag til Europas reaktion på migrations- og flygtningeudfordringen. Initiativet med henblik på økonomisk resiliens er en del af Europas fælles svar på migrations og flygtningekrisen, der fokuserer på at tackle de langsigtede årsager til migration og afbøde de langsigtede virkninger af chok og kriser. Derfor er det en central prioritet at sikre tæt koordinering og komplementaritet med andre EU-initiativer. I forbindelse med midtvejsevalueringen af ELM, der blev afsluttet i 2018, blev der indført en yderligere målsætning om langsigtet økonomisk resiliens i ELM-afgørelsen. Endvidere blev 1,4 mia. EUR øremærket til investeringer i den offentlige sektor, hvilket bidrager til målsætningen om resiliens, og der blev oprettet et specifikt "privat mandat for initiativet med henblik på økonomisk resiliens" på 2,3 mia. EUR for at garantere investeringer i den private sektor til støtte for den langsigtede økonomiske resiliens. Det private mandat for initiativet med henblik på økonomisk resiliens giver EIB en totalgarantidækning, der sætter EIB i stand til at gennemføre finansieringstransaktioner med højere risici.

Ved udgangen af 2019 havde EIB som reaktion på målene for initiativet med henblik på økonomisk resiliens godkendt transaktioner, der i alt beløb sig til 5,6 mia. EUR. Af disse blev 819 mio. EUR undertegnet i 2019. Omkring halvdelen af dette beløb dækkede kreditlinjer (primært udlån til SMV'er), ca. 15 % er investeringer i vandforsyning og -afledning, og ca. 11 % er investeringer i transport. Mere end to tredjedele af den undertegnede finansiering er rettet mod den private sektor, hvilket øger den økonomiske resiliens, især for SMV'er. Størstedelen af den resterende undertegnede finansiering er rettet mod den infrastruktur, der giver mulighed for at levere basale tjenester til både flygtninge og værtssamfund, såsom adgang til rent vand og sanitet, affaldshåndtering og elektricitet, uddannelse og sundhedspleje samt lokal transport og bytjenester.

3.2.OVERSIGT OVER EIB-FINANSIERING EFTER REGION OG SEKTOR

Tabel 1 giver en oversigt over EIB's finansiering i 2019 i de regioner, som er omfattet af ELM, herunder dem med en EU-garanti og dem, som er finansieret under EIB's egenrisikofaciliteter.

Tabel 1: EIB-finansieringstransaktioner undertegnet i 2019 i ELM-regioner (med fradrag af annulleringer)

Der blev i 2019 undertegnet 6,3 mia. EUR i ELM-regionerne ud af de samlede transaktioner uden for EU (herunder AVS-landene, de oversøiske lande og territorier samt EFTA-staterne), der i alt beløb sig til 7,7 mia. EUR. Ca. 4,1 mia. EUR blev undertegnet i førtiltrædelseslandene samt nabo- og partnerskabslandene (både syd og øst). 2,2 mia. EUR blev undertegnet i Asien, Centralasien, Latinamerika og Sydafrika.